Document ID: 31987D0144

*****
ΑΠΟΦΑΣΗ ΤΗΣ ΕΠΙΤΡΟΠΗΣ
της 13ης Φεβρουαρίου 1987
για τροποποίηση της απόφασης 80/686/ΕΟΚ περί συστάσεως συμβουλευτικής επιτροπής στον τομέα του ελέγχου και της μειώσεως της ρυπάνσεως που προξενείται από την έκχυση υδρογονανθράκων στη θάλασσα
(87/144/ΕΟΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη τη συνθήκη για την ίδρυση της Ευρωπαϊκής Οικονομικής Κοινότητας,
Εκτιμώντας:
ότι η Επιτροπή με την απόφασή της 80/686/ΕΟΚ (1), συνέστησε συμβουλευτική επιτροπή στον τομέα του ελέγχου και της μείωσης της ρύπανσης που προξενείται από την έκχυση υδρογονανθράκων στη θάλασσα· ότι με την απόφασή της 85/208/ΕΟΚ (2) επεξέτεινε τις αρμοδιότητες της εν λόγω επιτροπής στις άλλες επικίνδυνες ουσίες ·
ότι έχει πραγματοποιηθεί ουσιαστική πρόοδος στην κοινοτική δράση στον τομέα του ελέγχου και της μείωσης της ρύπανσης που προξενείται από την έκχυση υδρογονανθράκων στη θάλασσα·
ότι το Ευρωπαϊκό Κοινοβούλιο, στο ψήφισμά του της 16ης Σεπτεμβρίου 1983 (3), κρίνει ότι ένα αυστηρό σύστημα κανονισμών πρέπει να διέπει, μεταξύ άλλων, τον αριθμό των μελών των επιτροπών και ομάδων εμπειρογνωμόνων·
ότι για τους προαναφερόμενους λόγους, πρέπει να τροποποιηθεί η απόφαση 80/686/ΕΟΚ,
ΑΠΟΦΑΣΙΖΕΙ:
Άρθρο μόνο
Η απόφαση 80/686/ΕΟΚ τροποποιείται ως εξής:
1. Στο άρθρο 3 παράγραφος 1, οι όροι «από τρεις αντιπροσώπους για κάθε κράτος μέλος» αντικαθίστανται από τους όρους «από δύο αντιπροσώπους για κάθε κράτος μέλος».
2. Το άρθρο 7 αντικαθίσταται από το ακόλουθο κείμενο:
«Άρθρο 7
Σε περίπτωση ανάγκης, η Επιτροπή μπορεί να προσκαλέσει ένα ή περισσότερα πρόσωπα με ειδικές αρμοδιότητες στο σχετικό τομέα να συμμετάσχουν σε προσωπική βάση, στην επιτροπή.»
3. Το άρθρο 10 καταργείται.
Βρυξέλλες, 13 Φεβρουαρίου 1987.

Labels: 15
20